फ्री हिट पर सिक्स मारकर समद ने हैदराबाद को जिताया, बटलर फिर शतक से चूके...मोमेंट्स
IPL 2023 RR vs SRH Sandeep Sharma Abdul Samad No Ball Wicket Last Ball Six, 20वें ओवर में SRH को 17 रन की जरूरत थी, टीम ने 5 गेंद पर 12 रन बना दिए। आखिरी गेंद पर 5 रन चाहिए थे, तभी समद कैच हो गए। लेकिन बॉलर संदीप शर्मा की यह गेंद नो-बॉल रही, समद ने जीवनदान का फायदा उठाया और टीम को रोमांचक मुकाबले में जीत दिला।
इंडियन प्रीमियर लीग (IPL) के रोमांचक मुकाबले में सनराइजर्स हैदराबाद ने राजस्थान रॉयल्स को 4 विकेट से हरा दिया। उतार-चढ़ाव से भरे मैच के आखिरी 2 ओवरों में हैदराबाद को जीत के लिए 41 रन की जरूरत थी। ग्लेन फिलिप्स ने 19वें ओवर में 3 छक्के और एक चौका लगाया।
20वें ओवर में SRH को 17 रन की जरूरत थी, टीम ने 5 गेंद पर 12 रन बना दिए। आखिरी गेंद पर 5 रन चाहिए थे, तभी समद कैच हो गए, लेकिन बॉलर संदीप शर्मा की यह गेंद नो-बॉल रही। समद ने जीवनदान का फायदा उठाया और छक्का लगाकर टीम को रोमांचक मुकाबले में जीत दिला दी। जोस बटलर मैच में DRS पर LBW होने के बाद अपना शतक पूरा नहीं कर पाए और संजू सैमसन ने आसान कैच छोड़ा। मैच के ऐसे ही टॉप मोमेंट्स और उनका मैच पर इम्पैक्ट इस खबर में हम जानेंगे...
1. DRS में आउट हुए बटलर, शतक से चूके
टॉस जीतकर पहले बैटिंग करने उतरी राजस्थान रॉयल्स से जोस बटलर ने आक्रामक बैटिंग की। उन्होंने यशस्वी जायसवाल के साथ फिफ्टी पार्टनरशिप करने के बाद कप्तान संजू सैमसन के साथ 138 रन की पार्टनरशिप की।
पहली पारी के 19वें ओवर में बटलर 95 पर बैटिंग कर रहे थे। तभी ओवर की तीसरी बॉल भुवनेश्वर कुमार ने यॉर्कर फेंकी, बॉल बटलर के पैर से लगी और बाउंड्री के पार चली गई। भुवी ने LBW की अपील की, लेकिन अंपायर ने उन्हें नॉटआउट करार दिया। SRH ने रिव्यू लिया, DRS के रिप्ले में नजर आया कि बटलर LBW आउट हैं। अंपायर को अपना फैसला बदलना पड़ा, बटलर 95 रन पर ही आउट हो गए और अपना छठा IPL शतक पूरा नहीं कर सके। वहीं इससे पहले बटलर IPL-2018 में शतक लगाने से चूक गए थे। उस मैच में भी बटलर ने नाबाद 95 रन की पारी खेली थी।
इम्पैक्ट: बटलर शतक पूरा करने से पहले ही आउट हो गए। हालांकि उनके जाने के बाद भी टीम ने 9 गेंदों पर 22 रन बना दिए।
2. फिलिप्स ने एक ही ओवर में 3 छक्के लगाए 
215 रन के टारगेट का पीछा करने उतरी हैदराबाद को दूसरी पारी के आखिरी 2 ओवरों में 41 रन की जरूरत थी। यहां बॉलिंग करने आए राजस्थान के कुलदीप यादव की शुरुआती 3 गेंदों पर ग्लेन फिलिप्स ने 3 छक्के लगा दिए। चौथी बॉल पर फिलिप्स ने चौका लगा दिया, लेकिन पांचवीं गेंद पर वह आउट भी हो गए। इस ओवर में कुल 24 रन बने।
इम्पैक्ट: फिलिप्स ने 7 गेंदों पर ही 25 रन की पारी खेली और अपनी टीम को जीत की उम्मीद दी। फिलिप्स के आउट होने के बाद SRH को 7 गेंद पर 19 रन की जरूरत थी।
3. जो रूट का बेहतरीन एफर्ट
डेब्यू IPL मैच खेल रहे जो रूट को राजस्थान के लिए पहली पारी में एक भी गेंद खेलने को मौका नहीं मिला। हालांकि, उन्होंने दूसरी पारी में बेहतरीन फील्डिंग की। पारी के आखिरी ओवर में तो उन्होंने लॉन्ग ऑन पर हवा में जम्प करते हुए बेहतरीन एफर्ट लगाया।
20वें ओवर की दूसरी बॉल संदीप शर्मा ने फुलर लेंथ फेंकी थी, अब्दुल समद ने इस पर बड़ा शॉट खेला। लॉन्ग ऑन पर खड़े जो रूट ने हवा में जम्प करते हुए एक हाथ से बॉल को पकड़ने की कोशिश की, लेकिन वह बॉल को बाउंड्री के पार जाने से नहीं बचा सके। रूट ने जहां बेहतरीन फील्डिंग की, वहीं राजस्थान के कप्तान संजू सैमसन ने राहुल त्रिपाठी और गेंदबाज ओबेड मैकॉय ने अब्दुल समद के आसान से कैच छोड़ दिए थे।
इम्पैक्ट: रूट के बेहतरीन एफर्ट के बावजूद हैदराबाद को 6 रन मिल गए, लेकिन सैमसन और मैकॉय के कैच छोड़ने का खामियाजा राजस्थान को उठाना पड़ा। राहुल त्रिपाठी ने 29 गेंद पर 47 रन बनाए, वहीं अब्दुल समद ने हैदराबाद को जीत ही दिला दी।
4. संदीप शर्मा ने आखिरी गेंद नो-बॉल फेंकी
दूसरी पारी के आखिरी ओवर में SRH को 17 रन की जरूरत थी। अब्दुल समद और मार्को यानसन ने 5 गेंद पर 12 रन बना लिए। आखिरी गेंद पर 5 रन चाहिए थे, लेकिन समद लॉन्ग ऑफ पर कैच हो गए। राजस्थान मैच जीतने की खुशी मनाने लगी, तभी थर्ड अंपायर ने नो-बॉल का सिग्नल दे दिया।
आखिरी बॉल पर संदीप शर्मा का पैर पॉपिंग क्रीज के बाहर जा रहा था। इस कारण गेंद नो-बॉल रही और अगली गेंद पर हैदराबाद को मैच जीतने का एक और मौका मिल गया।
5. समद के छक्के से जीता हैदराबाद 
संदीप शर्मा की नो-बॉल पर अब्दुल समद और मार्को यानसन ने कोई रन नहीं लिया। ऐसे में टीम को आखिरी गेंद, जो कि फ्री हिट थी, उस पर 4 रन चाहिए थे। संदीप ने यॉर्कर फेंकी, लेकिन समद ने पिच के अंदर खड़े रहते हुए सामने की ओर छक्का मार दिया। समद के छक्के से हैदराबाद ने रोमांचक मुकाबले को 4 विकेट से जीत लिया और अपने प्लेऑफ में पहुंचने की उम्मीदों को भी बरकरार रखा।
इम्पैक्ट: अब्दुल समद ने 7 ही गेंदों पर 17 रन बनाए। 19वें ओवर में ग्लेन फिलिप्स के विकेट के बाद हैदराबाद को 7 गेंदों पर 19 रन चाहिए थे। समद ने यानसन के साथ जरूरी रन बनाए और टीम को जीत दिला दी।
अब देखें मैच के कुछ और इंटरेस्टिंग फोटोज...
